[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 10.10.2008

COM(2008) 631 окончателен

Предложение за

РЕШЕНИЕ НА СЪВЕТА

относно финансовите вноски от държавите-членки за финансиране на Европейския фонд за развитие през 2009 и 2010 г.

(представен от Комисията)

Във Вътрешното споразумение и във Финансовия регламент за 10-ия ЕФР (ФР) се предвижда нова процедура за поканите за вноски, с които държавите-членки да финансират ЕФР. В съответствие с член 157 от ФР тази нова процедура се прилага на практика за пръв път за вноските за 2009 финансова година.

В съответствие с член 57, параграф 2 от ФР настоящото предложение се отнася до:

- горната граница на годишната сума на вноската за 2010 финансова година,

- годишната сума на вноската за 2009 финансова година, както и

- размера на първата част от вноската за 2009 финансова година.

В съответствие с член 57, параграф 7 от ФР всяка от горепосочените суми определя от една страна, сумата, управлявана от Комисията, а от друга страна, сумата, управлявана от ЕИБ.

В съответствие с член 145 от ФР ЕИБ представи на Комисията актуализираните си прогнози за поетите задължения и плащанията за инструментите, които банката управлява.

В съответствие с член 57, параграф 2 от ФР Съветът трябва да се произнесе по това предложение до 15 ноември 2008 г., а държавите-членки плащат първата част от вноската най-късно до 21 януари 2009 г.

В член 58, параграф 2 от ФР се предвижда, че поканите за вноски първо оползотворяват една след друга сумите, предвидени за предходни ЕФР. Следователно за поканите, свързани с настоящото предложение, става дума за суми по 9-ия ЕФР.

Накрая, следва да се отбележи, че в съответствие с член 60, параграф 1, когато част от вноската не е изплатена до определения краен срок, от дадената държава-членка се изисква да плати лихва върху неизплатената сума съгласно условията, определени в същия член.

Предложение за

РЕШЕНИЕ НА СЪВЕТА

относно финансовите вноски от държавите-членки за финансиране на Европейския фонд за развитие през 2009 и 2010 г.

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането и администрирането на помощта от Общността съгласно Финансовия протокол към Споразумението за партньорство между държавите от Африка, Карибския и Тихоокеанския басейн и Европейската общност и нейните държави-членки, подписано в Котону (Бенин) на 23 юни 2000 г., и разпределението на финансова помощ за отвъдморските страни и територии, за които се прилага част ІV от Договора за ЕО[1], и по-специално член 10, параграф 1 от него,

като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането на помощта от Общността по линия на многогодишната финансова рамка за периода 2008—2013 г. в съответствие със Споразумението за партньорство АКТБ—ЕО и относно отпускането на финансова помощ за отвъдморските страни и територии, за които се прилага част ІV от Договора за ЕО[2], и по-специално член 7 от него,

като взе предвид Финансовия регламент от 18 февруари 2008 г., приложим за 10-ия Европейски фонд за развитие[3], наричан по-нататък Финансов регламент за 10-ия ЕФР, и по-специално член 57 и член 58, параграф 2,

като взе предвид предложението на Комисията[4],

като има предвид, че:

(1) В член 58, параграф 2 от Финансовия регламент за 10-ия ЕФР се предвижда, че поканите за вноски първо оползотворяват сумите, предвидени за предходни ЕФР. Следователно е уместно да се отправи покана за внасяне на средства по 9-ия ЕФР въз основа на член 10, параграф 1 от Вътрешното споразумение за 9-ия ЕФР.

(2) В член 157 от Финансовия регламент за 10-ия ЕФР се предвижда обаче, че предвидената в членове 57—61 от него процедура се прилага за пръв път през 2009 финансова година. В съответствие с тази процедура, до 15 октомври 2008 г. Комисията представя предложение относно а) горната граница на годишната сума на вноската за 2010 финансова година, б) годишната сума на вноската за 2009 финансова година и в) размера на първата част от вноската за 2009 финансова година. Съветът взема решение по това предложение до 15 ноември 2008 г., а държавите-членки плащат първата част от вноската за година 2009 най-късно до 21 януари 2009 г.

(3) В съответствие с член 145, параграф 1 от Финансовия регламент за 10-ия ЕФР Европейската инвестиционна банка представи на Комисията актуализираните си прогнози за поетите задължения и плащанията за инструментите, които банката управлява.

ПРИЕ НАСТОЯЩОТО РЕШЕНИЕ:

Член 1

Горната граница на годишната сума на вноската за 2010 финансова година се определя на 3 500 000 000 EUR за Комисията и на 280 000 000 EUR за Европейската инвестиционна банка.

Член 2

Годишната сума на вноската за 2009 финансова година се определя на 3 300 000 000 EUR за Комисията и на 200 000 000 EUR за Европейската инвестиционна банка.

Член 3

Вноските, които държавите-членки плащат на Комисията и на Европейската инвестиционна банка като първа част от вноската за 2009 г., са посочени в таблицата в приложението.

Член 4

Настоящото решение се прилага от датата на своето приемане.

Член 5

Адресати на настоящето решение са държавите-членки, които правят вноски в 9-ия ЕФР.

Съставено в Брюксел на […] година.

За Съвета

Председател

ПРИЛОЖЕНИЕ

Първа част от вноските за 2009 г. (в EUR)

Държава-членка | на Европейската инвестиционна банка | на Комисията |

ГЕРМАНИЯ | 16.352.000 | 408.800.000 |

БЕЛГИЯ | 2.744.000 | 68.600.000 |

ДАНИЯ | 1.498.000 | 37.450.000 |

ИСПАНИЯ | 4.088.000 | 102.200.000 |

ФРАНЦИЯ | 17.010.000 | 425.250.000 |

ГЪРЦИЯ | 875.000 | 21.875.000 |

ИРЛАНДИЯ | 434.000 | 10.850.000 |

ИТАЛИЯ | 8.778.000 | 219.450.000 |

ЛЮКСЕМБУРГ | 203.000 | 5.075.000 |

НИДЕРЛАНДИЯ | 3.654.000 | 91.350.000 |

ПОРТУГАЛИЯ | 679.000 | 16.975.000 |

ОБЕДИНЕНОТО КРАЛСТВО | 8.883.000 | 222.075.000 |

АВСТРИЯ | 1.855.000 | 46.375.000 |

ФИНЛАНДИЯ | 1.036.000 | 25.900.000 |

ШВЕЦИЯ | 1.911.000 | 47.775.000 |

ОБЩО | 70.000.000 | 1.750.000.000 |

[1] ОВ L 317, 15.12.2000 г., стр. 355.

[2] ОВ L 247, 9.9.2006 г., стр. 32.

[3] ОВ L 78, 19.3.2008 г., стр. 1.

[4] ОВ C … , …, стр. …